Komisijos sprendimas
2000 m. kovo 21 d.
dėl vairuotojo pažymėjimų tam tikrų kategorijų atitikmenų
(pranešta dokumentu Nr. C(2000) 511)
(tekstas svarbus EEE)
(2000/275/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 29 d. Tarybos direktyvą 91/439/EEB dėl vairuotojo pažymėjimų [1] su paskutiniais pakeitimais, padarytais Direktyva 97/26/EB [2], ypač į jos 1 straipsnio 2 dalį ir 10 straipsnio pirmąją pastraipą,
kadangi:
(1) Direktyva 91/439/EEB numato, jog visi valstybių narių išduoti vairuotojo pažymėjimai, įskaitant pažymėjimus, kurie buvo išduoti iki šios direktyvos įgyvendinimo nacionalinės teisės aktuose, turi būti abipusiai pripažįstami.
(2) Vairuotojo pažymėjimų abipusio pripažinimo principas apima visų teisių, suteikiamų pažymėjimo savininkui pagal tuo metu galiojančias nacionalinės teisės nuostatas, visokeriopą pripažinimą.
(3) Direktyva 91/439/EEB numato, kad valstybės narės turi nustatyti iki šios direktyvos įgyvendinimo išduotų vairuotojo pažymėjimų kategorijų ir 3 straipsnyje apibrėžtų kategorijų atitikmenis. Tokiems atitikmenims turi būti gautas teisiškai privalomas Komisijos patvirtinimas,
PRIĖMĖ ŠĮ SPRENDIMĄ:
1 straipsnis
Šis sprendimas taikomas visiems šiuo metu galiojantiems valstybėse narėse išduotiems vairuotojo pažymėjimams.
2 straipsnis
Vairuotojo pažymėjimų, išduotų valstybėse narėse iki Direktyvos 91/439/EEB įgyvendinimo, kategorijų ir Direktyvos 91/439/EEB 3 straipsnyje apibrėžtų suderintų kategorijų atitikmenų lentelės pateikiamos šio sprendimo priede.
3 straipsnis
1. Iki Direktyvos 91/439/EEB įgyvendinimo išduotų vairuotojo pažymėjimų kategorijos suteikia pažymėjimų savininkams teisę be apribojimų vairuoti šio sprendimo lentelėse nurodytų minėtas kategorijas atitinkančių kategorijų transporto priemones, jeigu atitinkamos teisės atžvilgiu nenumatyta kitaip.
2. Atitinkamų teisių apribojimus lentelėse nurodantys kodai yra Direktyvos 91/439/EEB 7 straipsnio a punkte apibrėžti suderinti Bendrijos kodai.
3. Vairuotojo pažymėjimą pakeitus Direktyvos 91/439/EEB I ir Ia prieduose apibūdintu Bendrijos pavyzdžio vairuotojo pažymėjimu, remiantis šios direktyvos 8 straipsnio 1 dalimi, lygiavertės teisės suteikiamos taip, kaip nurodyta šio sprendimo priede.
4 straipsnis
Šis sprendimas skirtas valstybėms narėms.
Priimta Briuselyje, 2000 m. kovo 21 d.